
Sessió II. Ana Aragay (SEETDIC). 
El passat dimarts 01 de desembre ens vam reunir de nou els Especialistes d’Educació Especial. Aquest cop amb una interessant proposta, Ana Aragay, treballadora del SEETDIC (Servei Educatiu Específic dels Trastorns del Desenvolupament i Conducta), i sent una de les tres persones que formen l’equip de treball per a tot Barcelona, va venir a parlar-nos de les característiques del servei, els motius que van dur a terme a crear-lo i la tipologia d’alumnat que atenen.

A nivell general, i per tal de situar el SEETDiC dins els diferents serveis educatius a Catalunya (equips multiprofessionals que donen suport i assessorament als centres educatius públics i privats concertats de nivells educatius no universitaris), Ana ens explica que hi ha els serveis de suport específic i els genèrics. El SEETDiC es trobaria dins el grup de suport específic.
I per tal de clarificar lo comentat anteriorment, us adjunto un esquema distributiu dels diferents serveis educatius a Catalunya:

Aquest servei es va crear fa aproximadament uns 3 anys, quan la Consellera d’Educació va visitar un seguit de centres d’Educació Secundària. Va ser llavors quan es va fer evident la necessitat de donar suport a l’alumnat amb conductes disruptives, així com formar i orientar al professorat. D’aquesta necessitat, cada dia més amplia als centres d’ensenyament, en va nàixer el SEETDIC, anteriorment anomenat Servei de Suport a l’alumnat TGD-TC. 
Ràpidament es va veure que el servei no havia de ser exclusiu de l’etapa de Secundària, i es va proposar ampliar-ho a l’alumnat d’Educació Primària. Donat que en aquesta etapa l’organització és una mica més senzilla ( ja que la figura del tutor és molt present i amplia), facilitava l’intervenció i assessorament a professorat, així com també permetia actuar de forma més temprana i preventiva.

Per tan, direm que els SEETDiC són serveis experimentals de suport als centres educatius en l’adequació de la tasca docent a les necessitats especials de l’alumnat amb trastorns generalitzats del desenvolupament i trastorns de conducta. La seva intervenció es concreta en quatre grans àmbits: alumnat i famílies, centres i professorat, serveis educatius (EAP) i zona educativa.

Es tracta d’un model experimental que s’està realitzant en el Consorci Educatiu de Barcelona i en els serveis territorials del Baix Llobregat, Girona i el Vallès Occidental.
· Les funcions actuals del SEETDiC són les següents:
· Atendre els casos més complexes d’alumnat amb trastorns generalitzats del desenvolupament o trastorns de la conducta quan ho sol·licitin els professionals de l’EAP implicats.

· Valoració de les necessitats i possibilitats de l’alumnat amb trastorns generalitzats del desenvolupament o trastorns de la conducta en col·laboració amb els altres professionals implicats.

· Suport i orientació als centres, al professorat en la seva intervenció amb l’alumnat amb greus trastorns motrius i d’accessibilitat.

· Orientació en col·laboració amb els professionals dels Serveis Educatius (EAP) implicats sobre els tipus de suports, les estratègies d’intervenció i les adaptacions de materials i l’entorn necessàries per tal d’atendre aquest alumnat.
· Els seus destinataris:

· Alumnat amb trastorns generalitzats del desenvolupament o trastorns de la conducta que interfereixen en el seu desenvolupament personal, social i curricular i llurs famílies.

· Centres i professorat de l’alumnat amb trastorns generalitzats del desenvolupament o trastorns de la conducta, en col·laboració amb l’EAP.

· Professionals dels serveis educatius (EAP i/o SEE) de la zona educativa implicats en la resposta educativa a l’alumnat amb trastorns generalitzats del desenvolupament.

· Objectius del servei:
· Col·laborar amb els assessors psicopedagògics dels serveis educatius de zona (EAP) i específics en la identificació i avaluació de les necessitats de l’alumnat amb trastorns generals del desenvolupament i/o amb trastorns de conducta, en el seguiment de la seva evolució i en l’orientació a llurs famílies.

· Donar suport al professorat dels centres i als assessors psicopedagògics dels serveis educatius (EAP) en la implantació de mesures educatives i psicosocials per a l’atenció a aquest alumnat.

· Coordinació - conjuntament amb l’ EAP del servei educatiu general – amb els professionals de la salut mental (CSMIJ, Hospitals de Dia, URPI...), amb els professionals del camp de l’educació (UME, UEC, USEE...) i dels serveis socials per l’atenció a aquest alumnat. 

· Orientar estratègies i materials per a l’atenció a aquest alumnat.

· Contribuir a la formació i actualització dels professionals dels serveis educatius, professorat i altres professionals no docents. 

· Altres funcions que li atribueixi el Departament d'Educació.

· La seva intervenció es divideix en 4 nivells diferents:
                                                  

Esquema 1.

Esquema 1. On posa Servei de Suport a l’alumnat TGD-TC, hi hauria de posar SEETDiC.
1. Primer nivell d’intervenció

· L’EAP fa la demanda d’un alumne i es coordina una reunió per tal d’assessorar i marcar un pla de treball que el professional de l’EAP haurà de posar en funcionament amb l’ajuda dels docents 

· El SEETDiC no intervé directament.

2. Segon nivell d’intervenció

· L’EAP fa la demanda d’un alumne i es coordina una reunió per tal de fer un traspàs d’informació i posteriorment un intercanvi d’impressions.

· El professional del SEETDiC es dirigeix al centre i es reuneix amb els docents (sempre és aconsellable que un d’ells sigui el tutor de l’alumne/a), un o més membres de l’equip directiu i el professional de l’EAP (sempre que sigui possible).

· Es forma i orienta al professorat i són aquests qui fan l’intervenció amb l’ajuda de l’EAP.

3. Tercer nivell d’intervenció

· Un membre del SEETDiC intervé directament amb l’alumnat i si és necessari amb la família per tal d’ajudar-los.
4. Quart nivell d’intervenció

- El SEETDiC coordina la intervenció dins l’escola, amb família i altres professionals externs al centre, com per exemple CSMIJ, escolarització especialitzades,...
Anna ens explica que tots els casos on s’intervé són demandats pels EAP’s, fet que facilita la seva feina, ja que així és fa un filtratge més rigorós de quins són els casos a atendre i un treball conjunt. 

Personalment penso que el filtratge ha de ser molt acurat, doncs 3 professionals per atendre a tots els centres de Barcelona no és una xifra gaire generosa, i més 
quan cada cop parlem de una quantitat important d’ alumnes amb necessitats cada cop més diferents, amb uns inputs cada cop més variats i amb unes atencions cada vegada més limitades que expressen el seu malestar de forma impulsiva, disruptiva i en ocasions agressiva.

Per tan, i tal i com deia Ana, hem d’entendre el terme DISRUPTIU, com a una demanda de l’alumnat, una crida de l’atenció, on el dolor i el patiment hi és de forma accentuada, i on els comportaments es pateixen de forma molt aguda i negativa a les aules i dins els nuclis familiars.
Per tal de poder atendre a aquest alumnat, cal treballar cas a cas, el·laborar un projecte d’intervenció individual, mirant de crear alguna hipòtesi del que li succeeix (sense etiquetar ni diagnosticar), doncs s’ha d’entendre el que l’alumne fa, com a símptoma del que li passa.
És important buscar la part més preservada de cada nano, obrir un interrogant i buscar els motius que el porten a actuar i a realitzar accions disruptives. Cal ENTENDRE, cal EMPATITZAR, cal aprendre a comunicar-nos amb ells i aportar seguretat i confiança, acompanyada de límits i normes clarament delimitades.

Tot ésser humà, des de que naixem, necessitem el paper contenidor de la mare que ens fa confiar en algú que ens atén quan ho demandem, però sempre quan és necessari. Que ens entén i mira de saciar-nos, però en el moment adequat. Molts nanos que mostren un comportament disruptiu, no han tingut de forma clara aquest paper contenidor, tenen un vincle afectiu trencat, i cal proporcionar-los de nou aquest sentiment de confiança i seguretat.

Per tal de poder establir un pla d’intervenció, molts cops és necessari prioritzar quin serà el comportament a modificar. Aquesta decisió ja ens pot portar moltes hores de discussió, ja que no sempre és fàcil. Un cop escollit, s’ha de marcar el límit, la norma i la seva sanció en cas de no respectar-la, però de forma clara i consensuar-la amb totes les persones que hi intervindran. Les sancions fan sentir seguretat al professorat, ja que són objectives i no som nosaltres, a títol individual els qui castiguem, si no que és l’alumne el responsable, i responsabilitzar-lo porta a la reflexió personal i a la posterior modificació de la conducta.
Un altre moment important serà la comunicació de la norma i sanció a l’alumnat. Cal trobar un espai ampli per a poder parlar amb ell i consensuar. S’ha d’informar, mirant que entengui que el volem ajudar per a que no es tornin a repetir situacions disruptives. Cal portar-lo cap a l’interrogant, és a dir, cap a la reflexió, evitant sempre els sermons de com s’han de fer les coses.

Una bona manera per a començar el diàleg seria:

· Jo voldria...

· M’ajudes a que t’ajudi?

· Jo no t’entenc, m’ho pots explicar? M’ho dius tu? Així jo, potser, et podria ajudar,...

Totes aquestes intervencions ajuden a trencar el cercle d’angoixa i patiment que es genera davant comportaments agressius i disruptius, fent que l’equip docent es senti més tranquil, més capaç i més preparat per a fer front a les diverses situacions que dia a dia es donen a cada un dels diferents centres educatius.

I dit això, ens vam adonar que ja era l’hora de marxar i que el temps havia pràcticament finalitzat. Va passar tot molt ràpid, i es va obrir un torn de preguntes:

Una de les assistents va preguntar com es podien prioritzar les normes i com treballar-les. Anna ens va comentar que si l’alumne agredia, era molt important començar per aquí, que cal entendre que l’alumnat no és que no vulgui millorar, és que no en sap, i el nostre paper és dotar-lo de tots els recursos possibles per a que sigui capaç.

Sempre hem de saber prioritzar i ser flexibles.

Davant les agressions, que cada dia són més comunes, cal:

· Treballar de forma ferma

· Parar l’activitat dins l’aula quan se n'adoni el cas.

· Fer explicar la opinió als alumnes sobre què en pensen de pegar, d’agredir (segons curs).

· Fer que ens expliquin com s’haguessin sentit si els haguessin pegat a ells, i que fer per ajudar-lo.

· Empatitzar amb els sentiment de l’agredit, sense que l’agressor es senti jutjat i atacat, sinó ajudat.
Va ser una jornada molt amena i agradable. Molt rica en informació, tot i que una mica curta. Gràcies, Ana.







Marta Garriga Hereter.

